Kind verdrink in strandmeer | Maroela Media
'n Jong seun het Saterdag in 'n strandmeer in die kusdorpie Wildernis verdrink.
Torsten Henschel van die Nasionale Seereddingsinstituut (NSRI) in die Wildernis het gesê hulle is omstreeks 11:13 na die Wildernis-strandmeer ontbied, waar brandweerbeamptes, Eden 911-ambulansdienste, polisiebeamptes en lewensredders reeds op die toneel was.
Lewensredders het die seun uit die water gehaal en paramedici was besig om hom te behandel, maar hulle kon hom nie bybring nie en hy is op die toneel dood verklaar. "Die seun het glo in die vlak water geswem en gespeel maar het in die dieper deel in die moeilikheid geraak."
Die seun was glo nege of tien jaar oud. Die polisie het 'n geregtelike doodsondersoek begin. Volgens Henschel het twee kinders amper Vrydag by dieselfde strandmeer verdrink.